Na temelju članka 19. stavka 6. Zakona o savjetima mladih ("Narodne novine" broj 41/14.) i članka 11. alineje 9. Odluke o osnivanju Savjeta mladih Grada Koprivnice („Glasnik Grada Koprivnice“ broj 3/14.) Savjet mladih Grada Koprivnice na 15. sjednici, održanoj 18. veljače 2017. godine, utvrdio je

**I Z V J EŠ Ć E**

**o radu Savjeta mladih Grada Koprivnice za 2016. godinu**

Člankom 11., alinejom 9., Odluke o osnivanju Savjeta mladih Grada Koprivnice („ Glasnik Grada Koprivnice“ broj 3/14.) utvrđeno je da Savjet mladih Grada Koprivnice (u daljnjem tekstu: „Savjet mladih“) podnosi godišnje izvješće o svom radu Gradskom vijeću Grada Koprivnice.

U 2016. godini Savjet mladih je održao ukupno 4. sjednice. Osim sjednica, a s ciljem ostvarivanja Programa rada Savjeta mladih, predsjednik Savjeta mladih, zamjenik i pojedini članovi po potrebi su sudjelovali na raznim tribinama, okruglim stolovima i radnim sastancima, i to kako slijedi:

* **Koordinacija gradskih savjeta mladih Republike Hrvatske**

U suradnji sa Savjetom mladih Grada Trogira pokrenuli smo inicijativu za organiziranje Koordinacije gradskih savjeta mladih Republike Hrvatske te za takvu platformu dobili podršku pedesetak Savjeta mladih iz cijele Hrvatske. Početkom 2016. godine osnovali smo udrugu kroz koju smo se nastavili zalagati za mlade kroz politiku za mlade. Članovi Savjeta mladih Grada Koprivnice izabrani su za vodeće pozicije udruge koja trenutno okuplja članove tridesetak savjeta mladih.

* **Maturanti pitajte studente**

Projekt Maturanti pitajte studente zamišljen je kao događaj na kojem maturanti mogu pitati starije kolege – studente o fakultetskom iskustvu. Projekt je održan 29. siječnja 2016. godine u suradnji s gimnazijom „Fran Galović“ Koprivnica.

* **Mladi – snaga zajednice**

U mjesecu veljači 2016. godine, priključili smo se projektu „Mladi – snaga zajednice“ koji provodi Europska zaklada za filantropiju u suradnji s Gradom Koprivnicom i to na način da su pojedini članovi Savjeta mladih bili u sastavu Odbora koji je imao ključnu ulogu u sklopu projekta „Mladi snaga zajednice . Na projektu je uz Koprivnicu sudjelovalo još četiri grada: Kraljevica, Kutina, Lipik te Novi Marof.

* **Mladi za mlade**

U sklopu projekta „Mladi – snaga zajednica“ sudjelovali smo na obuci za članove odbora Mladi za mlade. Obuka se održala u Zadru i to od 26.-28. veljače 2016. godine.

* **Konferencija „Mladi i EU“**

Bili smo suorganizatori konferencije koja se održala u Trogiru 19.-20. ožujka 2016. godine. Na konferenciji je bilo prisutno više od 250 mladih koji su aktivni u civilnom društvu. Predavači su bili mnogi bitni politički i društveni faktori.

* **Mladi za mlade**

U travnju 2016. godine smo sudjelovali na edukaciji za članove odbora „Mladi za mlade“ u Zagrebu. Predavanje su održali predavači iz Fondacije Mozaik, lokalni facilitatori i predstavnici BiH općina koji su prethodnih godina sudjelovali u programu Europske zaklade za filantropiju.

* **Tvornica ideja**

U svibnju 2016. godine smo sudjelovali na Tvornici ideja gdje su neformalne skupine mladih predstavile svoje projekte s kojim žele dati doprinos i podići kvalitetu života u zajednici. Na Tvornici ideja odabrali smo projekte koji će se financirati iz budžeta odbora Mladi za mlade.

* **Konferencija „Važnost uključivanja mladih u politiku“**

U listopadu smo sudjelovali na konferenciji pod nazivom „Važnost uključivanja mladih u politiku“. Konferencija je organizirana u suradnji Koordinacije gradskih savjeta mladih Republike Hrvatske i Savjeta mladih Grada Crikvenice. Na konferenciji su bili prisutni predstavnici dvadesetak savjeta mladih iz Hrvatske.

PREDSJEDNIK:

Dean Perko, v.r.